b"\n_START_ARTICLE_\nSnatch \xe2\x80\x93 h\xc3\xa4vytt\xc3\xb6m\xc3\xa4t\n_START_SECTION_\nJuoni\n_START_PARAGRAPH_\nElokuvan juoni koostuu ik\xc3\xa4\xc3\xa4n kuin kahdesta toisiinsa yhdistyv\xc3\xa4st\xc3\xa4 tarinasta, jotka molemmat tapahtuvat Lontoossa. Ensimm\xc3\xa4isen tarinan perustana on 84:n karaatin timantti, jonka Franky Four Fingers varastaa myyd\xc3\xa4kseen sen newyorkilaiselle Aville. Asetelmaa sekoittaa kuitenkin entinen KGB-agentti Puukko-Boris, joka palkkaa kolme amat\xc3\xb6\xc3\xb6ri\xc3\xa4 varastamaan himotun timantin itselleen._NEWLINE_Toisen juonen keskeisemp\xc3\xa4n\xc3\xa4 henkil\xc3\xb6n\xc3\xa4 toimii nyrkkeilypromoottori Turkish, joka on yst\xc3\xa4v\xc3\xa4ns\xc3\xa4 Tommyn kanssa ostamassa asuntovaunua \xe2\x80\x9dmustalaisilta\xe2\x80\x9d. Turkishin ja Tommyn henkivartija George joutuu kahnauksiin mustalaisten kanssa ja p\xc3\xa4\xc3\xa4tyy ottelemaan er\xc3\xa4\xc3\xa4n n\xc3\xa4ist\xc3\xa4, Mickey O'Neillin, kanssa. George tyrm\xc3\xa4t\xc3\xa4\xc3\xa4n. Huonoon kuntoon mennyt henkivartija on yksi Turkishin luottonyrkkeilij\xc3\xb6ist\xc3\xa4 ja nyt h\xc3\xa4nen tilalleen tarvittaisiin uusi nyrkkeilij\xc3\xa4 \xe2\x80\x93 seuraavat nyrkkeilykisat ovat jo parin p\xc3\xa4iv\xc3\xa4n kuluttua. Turkish p\xc3\xa4\xc3\xa4tyy lopulta henkivartijansa tyrm\xc3\xa4nneeseen Mickeyyn. Ongelmana on kuitenkin se, ett\xc3\xa4 Mickeyn pit\xc3\xa4isi h\xc3\xa4vit\xc3\xa4 ottelu nelj\xc3\xa4nness\xc3\xa4 er\xc3\xa4ss\xc3\xa4 mutta t\xc3\xa4m\xc3\xa4 ei suostu h\xc3\xa4vi\xc3\xa4m\xc3\xa4\xc3\xa4n.\n_START_SECTION_\nYht\xc3\xa4l\xc3\xa4isyydet muiden elokuvien kanssa\n_START_PARAGRAPH_\nElokuva sis\xc3\xa4lt\xc3\xa4\xc3\xa4 samanlaisia teemoja kuten Guy Ritchien ensimm\xc3\xa4inen pitk\xc3\xa4 elokuva Puuta, hein\xc3\xa4\xc3\xa4 ja muutama vesiper\xc3\xa4. Lis\xc3\xa4ksi muun muassa kohtaus, jossa Vinnie Jonesin n\xc3\xa4yttelem\xc3\xa4 Tony l\xc3\xa4im\xc3\xa4ytt\xc3\xa4\xc3\xa4 auton oven kiinni jolloin se paukahtaa er\xc3\xa4\xc3\xa4n gangsterin p\xc3\xa4\xc3\xa4h\xc3\xa4n, on samanlainen kuin kohtaus Puuta, hein\xc3\xa4\xc3\xa4 ja muutama vesiper\xc3\xa4 -elokuvassa.  Ritchie k\xc3\xa4ytti my\xc3\xb6s ensimm\xc3\xa4isess\xc3\xa4 elokuvassaan esiintyneit\xc3\xa4 Vinnie Jonesia, Jason Stathamia ja Jason Flemyngia my\xc3\xb6s Snatchissa. Snatchilla on juonellisia yht\xc3\xa4l\xc3\xa4isyyksi\xc3\xa4 my\xc3\xb6s Quentin Tarantinon vuonna 1994 ohjaaman elokuvan Pulp Fiction kanssa. Kummassakin elokuvassa hahmojen toimintaa motivoi jokin arvokas tavara, Snatchissa timantti ja Pulp Fictionissa salaper\xc3\xa4inen salkku. Kummankin elokuvan juoneen liittyy my\xc3\xb6s j\xc3\xa4rjestetty nyrkkeilyottelu."